**Kratek povzetek uvajalnega dokumenta Sinoda 2021–2023**

Božja Cerkev je poklicana v sinodo, ki ima naslov »Za sinodalno Cerkev: občestvo, sodelovanje, poslanstvo.« Pot sinodalnosti, naša »skupna hoja« je tisto, v čemer se najučinkoviteje uresničuje in kaže narava Cerkve kot božjega romarskega in misijonarskega ljudstva.

Kako se danes na različnih ravneh uresničuje ta »skupna hoja«? Da bi mogli odgovoriti na to vprašanje, moramo poslušati Svetega Duha, hkrati pa moramo biti odprti za presenečenja, ki nam jih bo na tej poti gotovo pripravil. Tako bomo sprožili dinamiko, ki nam bo pomagala požeti nekaj sadov sinodalnega spreobrnjenja.

Glavne prvine, ki določajo sinodalnost kot obliko, slog in zgradbo Cerkve:

* spominjati se, kako je Duh vodil Cerkev skozi zgodovino in kako nas danes kliče, da bi skupaj pričevali za Božjo ljubezen;
* živeti cerkveni proces sodelovanja in vključevanja, ki vsem, zlasti pa tistim, ki se zaradi različnih razlogov znajdejo na obrobju, ponuja priložnost, da se izrazijo in so slišani ter prispevajo k razvoju Božjega ljudstva;
* prepoznavati in ceniti bogastvo in raznolikost darov in karizem, ki jih Sveti Duh velikodušno podarja v dobro skupnosti in v dobro celotne človeške družine;
* raziskovati možnosti za sodelovanje pri oznanjevanju evangelija in v prizadevanjih za izgradnjo lepšega sveta, primernega za bivanje;
* preučevati, kako Cerkev živi odgovornost in oblast ter vodilne strukture, da bi osvetlili predsodke in izkrivljena ravnanja, ki niso zakoreninjena v evangeliju, ter jih skušali spremeniti;
* krščansko skupnost potrjevati kot verodostojni subjekt in zanesljivega partnerja v socialnem dialogu, zdravljenju, spravi, vključevanju in sodelovanju, obnovi demokracije, spodbujanju bratstva in družbenem prijateljstvu;
* obnavljati odnose med člani krščanskih skupnosti, pa tudi med skupnostmi in drugimi družbenimi skupinami, npr. skupnostmi vernikov drugih veroizpovedi in ver, organizacijami civilne družbe, ljudskimi gibanji itd.;
* spodbujati naklonjenost in prevzemanje sadov nedavnih sinodalnih izkušenj na vesoljni, regionalni, nacionalni in krajevni ravni.

Soočamo se s pandemijo, s podnebno krizo, s skokovitim naraščanjem neenakosti in nepravičnosti, z razraščanjem fundamentalizmov in nacionalizmov, z zagovarjanjem skrajnih stališč, z razkolom med različnimi deli družbe, z različnimi vrstami zlorab (moči, ekonomije, vesti, spolnosti).

Sinodalnost v tem kontekstu predstavlja glavno pot Cerkve, ki je poklicana k prenovi ob delovanju Svetega Duha in poslušanju Besede. Sposobnost predstavljanja drugačne prihodnosti Cerkve in njenih institucij v skladu s poslanstvom, ki ga je prejela, je v veliki meri odvisna od odločitve, da sprožimo procese poslušanja, dialoga in skupnega razločevanja, v katerih lahko vsakdo sodeluje in da svoj prispevek. Poleg tega je odločitev za »skupno hojo« preroško znamenje za človeško družino, ki potrebuje skupen projekt, v katerem bo lahko delovala za dobro vseh. Cerkev, ki je sposobna občestva in bratstva, sodelovanja in subsidiarnosti, v zvestobi temu, kar oznanja, bo lahko spremljala uboge in najmanjše ter jim posodila svoj glas.

Da bi lahko »hodili skupaj«, moramo Svetemu Duhu dovoliti, da nas poučuje o resnični sinodalni miselnosti, da bomo pogumno in srčno vstopali v proces spreobračanja, ki je nepogrešljiv v tistem »stalnem prenavljanju, katerega Cerkev, kolikor je človeška in zemeljska ustanova, vedno potrebuje«.

Ravno pot sinodalnosti je pot, ki jo Bog pričakuje od Cerkve tretjega tisočletja. Kar nas Gospod prosi, je v določenem smislu že vsebovano v besedi »sinoda«. Gre za starodavno in častitljivo besedo v izročilu Cerkev, katere pomen se opira na najgloblje vsebine razodetja. Sam Gospod Jezus se predstavlja kot »pot, resnica in življenje«, kristjani, njegovi učenci, so se sprva imenovali »privrženci poti« (prim. Apd 9,2; 19,9,23; 22,4; 24,14.22).

Sinodalnost je s tega vidika veliko več kot praznovanje cerkvenih shodov in škofovskih zborov ali pa stvar preproste notranje uprave v Cerkvi; gre za »poseben *modus vivendi et operandi* Cerkve, Božjega ljudstva, ki razodeva in daje vsebino njenemu občestvenemu bivanju, ko vsi njeni člani hodijo skupaj, se zbirajo in dejavno sodelujejo pri njenem evangelizacijskem poslanstvu«.

V prvem tisočletju je bila »skupna hoja« oziroma izvajanje sinodalnosti običajno delovanje Cerkve, v kateri so se razumeli kot »ljudje, združeni v edinosti Očeta in Sina in Svetega Duha«. Tistim, ki so ustvarjali delitve v telesu Cerkve, so se cerkveni očetje zoperstavili z občestvom Cerkva, razpršenih po vsem svetu, ki ga je sveti Avguštin opisal kot *concordissima fidei conspiratio*, se pravi s soglasjem vseh krščenih v veri. V tistem obdobju je sveti Janez Zlatousti v skladu z načelom sodelovanja vseh v življenju Cerkve lahko rekel, da sta »Cerkev in sinoda sopomenki«.

Drugi vatikanski koncil je poudaril, da se po maziljenju Svetega Duha, prejetem pri krstu, celota vernih v verovanju ne more motiti. In to svojo posebno lastnost razodeva z nadnaravnim verskim čutom vsega ljudstva, ko od škofov do zadnjih vernih laikov izpričuje svoje vesoljno soglasje v stvareh vere in nravnosti.

Pastirji, ki jih je Bog postavil za avtentične varuhe, razlagalce in priče vere vse Cerkve, se ne smejo bati prisluhniti čredi, ki jim je zaupana. Posvetovanje z Božjim ljudstvom ne pomeni, da se znotraj Cerkve obnašamo v skladu z dinamiko, značilno za demokracijo, ki temelji na načelu večine, kajti v osnovi sodelovanja v katerem koli sinodalnem procesu je skupna gorečnost za skupno evangelizacijsko poslanstvo in ne zastopanje nasprotujočih si interesov.

V rodovitni povezanosti med verskim čutom (lat. Sensus fidei) Božjega ljudstva in učiteljsko službo pastirjev se uresničuje enotno soglasje celotne Cerkve v isti veri. Vsak sinodalni proces, v katerem so škofje poklicani, da razberejo, kaj Sveti Duh govori Cerkvi, in sicer ne sami, ampak v poslušanju Božjega ljudstva, ki je deležno tudi Kristusove preroške službe, je jasen izraz te »skupne hoje«, po kateri Cerkev raste.

Pri iskanju odgovora na temeljno vprašanje »Kako se danes na različnih ravneh uresničuje ta skupna hoja« se moramo zavedati dveh vidikov, prvi preučuje notranje življenje različnih skupin in občestev znotraj Cerkve, drugi pa obravnava, kako Božje ljudstvo hodi skupaj s celotno človeško družino. Tako bomo pogled usmerili na stanje odnosov, dialog in možne skupne pobude z verniki drugih veroizpovedi, z ljudmi, ki so se oddaljili od vere, pa tudi s posebnimi družbenimi okolji in skupinami z njihovimi institucijami (svet politike, kulture, ekonomije, financ, dela, sindikatov in poslovnih združenj, nevladnih organizacij in organizacij civilne družbe, ljudskih gibanj, različnih manjšin, revnih in izključenih itd.)

V dokumentu je naštetih deset tematskih jeder za preučevanje: *Tovariši na poti*, *Poslušati*, *Spregovoriti*, *Praznovati*, *Soodgovorni v poslanstvu*, *Dialog v Cerkvi in v družbi*, *Z drugimi krščanskimi veroizpovedmi*, *Oblast in sodelovanje*, *Razločevati in odločati* in *Vzgajati za sinodalnost*.

Cilj prvega dela sinodalne poti je spodbuditi obsežen postopek posvetovanja, da bi zbrali bogate izkušnje živete sinodalnosti v njenih različnih izrazih in vidikih ter vanj vključili pastirje in vernike krajevnih Cerkva na vseh različnih ravneh, z najprimernejšimi sredstvi v skladu s posebnimi krajevnimi razmerami.

Naj spomnimo, da namen sinode in zato tega posvetovanja ni priprava dokumentov, ampak »posaditi sanje, priklicati preroštva in videnja, omogočiti razcvet upanju, vzbuditi zaupanje, povezati rane, stkati odnose, prebuditi zoro upanja, učiti se drug od drugega in ustvariti bistro iznajdljivost, ki bo razsvetlila misli, ogrela srca in dala moč našim rokam«.